Predkladacia správa

Materiál „Návrh zabezpečenia koordinácie politiky súdržnosti EÚ po roku 2013“ predkladá na rokovanie vlády SR 1. podpredseda vlády a minister dopravy, výstavby a regionálneho rozvoja SR ako iniciatívny materiál.
Ministerstvo dopravy, výstavby a regionálneho rozvoja SR zodpovedá od 1. januára 2011   za  oblasť koordinácie využívania finančných prostriedkov z fondov EÚ v zmysle zákona
č. 403/2010 Z. z., ktorým sa mení a dopĺňa zákon č. 575/2001 Z. z. o organizácii činnosti vlády
a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony.
Diskusie k budúcej podobe politiky súdržnosti EÚ po roku 2013 prebiehajú už od roku 2007. Slovenská republika sa aktívne zapájala do týchto diskusií a rovnako plánuje naďalej pristupovať k celému procesu prípravy a schvaľovania politiky súdržnosti EÚ s cieľom presadzovať národné a regionálne záujmy SR aj vo fáze rokovaní o obsahu oficiálnych dokumentov tvoriacich politiku súdržnosti EÚ na obdobie po roku 2013. Zverejnenie prvých legislatívnych návrhov pre politiku súdržnosti EÚ po roku 2013 sa očakáva v októbri 2011.
Predkladaný materiál ustanovuje Ministerstvo dopravy, výstavby a regionálneho rozvoja SR v spolupráci s Ministerstvom financií SR pre agendu finančného riadenia a auditu za gestora
pre proces negociácií k návrhom legislatívnych a strategických dokumentov  EÚ  a SR
pre politiku súdržnosti. Zároveň bude Ministerstvo dopravy, výstavby a regionálneho rozvoja SR zodpovedné  aj za prípravu  hlavného  strategického  dokumentu  SR  na využívanie štrukturálnych fondov a Kohézneho fondu EÚ po roku 2013. Pre zabezpečenie efektívneho výkonu uvedených činností bola zriadená Rezortná koordinačná skupina pre politiku súdržnosti EÚ Ministerstva dopravy, výstavby a regionálneho rozvoja SR. V materiáli sa navrhujú zriadiť ďalšie dve pracovné skupiny pod gesciou Ministerstva dopravy, výstavby a regionálneho rozvoja SR za účasti zástupcov dotknutých ústredných orgánov štátnej správy, regionálnej a miestnej samosprávy, akademickej sféry, profesijných združení, mimovládnych a iných organizácií. Informácia o postupe prác pri negociačnom procese k návrhom legislatívnych predpisov
a strategických dokumentov EÚ a SR k politike súdržnosti bude obsahom samostatného materiálu, ktorý bude predkladaný v polročnom intervale na rokovanie vlády SR.  
Materiál navrhuje zrušiť úlohu B.1. z uznesenia vlády SR č.  296 z 12. mája 2010 - rozpracovať ciele a priority Národnej stratégie regionálneho rozvoja Slovenskej republiky na úroveň LAU 1 (okres) a predložiť na rokovanie vlády do 1. januára 2012. Analýzy, ako i určenie strategického rozvojového potenciálu regiónov na úrovni LAU 1, budú vypracované v rámci prípravy hlavného strategického dokumentu na využívanie štrukturálnych fondov a Kohézneho fondu EÚ po roku 2013 tak, aby slúžili ako jeden z hlavných zdrojov pri tvorbe budúcich operačných programov.
Materiál taktiež navrhuje zrušiť úlohu B.2. z uznesenia vlády SR č. 107 z 10. februára 2010 -  predkladať na rokovanie vlády správy o priebehu diskusií k budúcnosti politiky súdržnosti Európskej únie, prvá informácia do 31. decembra 2010 a následne polročne vždy k 30. júnu a 31. decembru. Proces verejných diskusií k budúcnosti politiky súdržnosti EÚ bol ukončený Piatou správou Komisie o hospodárskej, sociálnej a územnej súdržnosti. Zverejnením návrhu legislatívy EÚ k budúcej podobe politiky súdržnosti EÚ v októbri 2011 sa začína proces formálnych negociácií k jej implementačnému mechanizmu po roku 2013. Proces negociácií k legislatívnym a strategickým dokumentom EÚ a SR v rámci politiky súdržnosti po roku 2013 bude v  podmienkach SR  zabezpečovaný  prostredníctvom  pracovných  stretnutí  so zástupcami dotknutých ústredných orgánov štátnej správy, regionálnej a miestnej samosprávy, akademickej sféry, profesijných združení, mimovládnych a iných organizácií.
Materiál nemá vplyv na rozpočet verejnej správy, podnikateľské prostredie, sociálne vplyvy, ani vplyv na životné prostredie a informatizáciu spoločnosti.
K predkladanému materiálu bolo vykonané medzirezortné pripomienkové konanie, ktorého vyhodnotenie je súčasťou materiálu. Materiál sa predkladá na rokovanie vlády SR
bez rozporov.